Привредна комора Србије и Развојна агенција Србије, на основу Уговора о заједничкој организацији наступа домаћих привредника на Међународном сајму привреде у Мостару, Босна и Херцеговина, закљученог дана 18.10.2023. године између Развојне агенције Србије и Привредне коморе Србије и Правила о учествовању на сајму од 06.07.2023. године, заједнички објављују

**ЈАВНИ ПОЗИВ ЗА УЧЕШЋЕ**

**НА 25. МЕЂУНАРОДНОМ САЈМУ ПРИВРЕДЕ У МОСТАРУ,**

**БОСНА И ХЕРЦЕГОВИНА**

Развојна агенција Србије и Привредна комора Србије организују наступ српских привредника у оквиру националног штанда Србије на предстојећем 25. Међународном сајму привреде који ће се одржати у Мостару, Босна и Херцеговина, у периоду од 16. до 20. априла 2024. године.

Тржиште Босне и Херцеговине водеће је извозно тржиште за домаћу привреду, уз обим размене који је у 2022. години достигла вредност од око 3,3 милијарди евра и суфицит српске привреде од више од 840 милиона евра. Последње расположиви подаци о спољнотрговинском пословању, током 11 месеци 2023. године, наглашавају да Босна и Херцеговина и даље остаје једно од најважнијих тржишта, уз константан раст домаћег суфицита, који ће се у 2023. години приближити вредности од 900 милиона евра. Осим географске близине и позитивних трендова у обиму раста робне размене на тржишту БиХ, могућности за пласман домаћих производа су и даље значајне.

Мостарски сајам привреде ([www.mostar-fair.com/bs/sajam\_gospodarstva](http://www.mostar-fair.com/bs/sajam_gospodarstva)) је по броју излагача и посетилаца, најзначајнија и највећа сајамска изложба у Босни и Херцеговини. На простору од око 30.000 м2 претходне године окупио је 800 излагача, из 30 земаља региона и Европске уније, а сајам је посетило око 40.000 посетилаца. Ове године земља партнер биће Хрватска.

Будући да је овај сајам по профилу општи, на њему се традиционално представљају производи из металске и грађевинске индустрије, пољопривредне и прехрамбене индустрије, аутомобилске индустрије и других, као и сектор услуга, од банкарства до туризма. Током трајања сајма, одржаће се и подсајамска манифестација – Сајам туризма Мостар, која ће представити и промовисати туристичке потенцијале и повезати понуде туристичких агенција.

Наступ на Мостарском сајму добра је прилика да домаћи излагачи представе своје производе и пласирају их на тржиште Босне и Херцеговине али и трећа тржишта, као и да учврсте постојеће и стекну нове пословне контакте.

Наступ на националном штанду Србије за излагаче је **без надокнаде** док трошкове закупа простора, изградње штанда и пратећих промотивних активности сносе организатори.

Право учешћа на сајму привреде у Мостару, у оквиру националног штанда Србије, који ће ове године бити на површини од 270 м2, имају привредна друштва и предузетници регистровани у Републици Србији који се баве производњом и прерадом у сектору прехрамбене индустрије, индустрије намештаја, грађевинске индустрије, текстилне индустрије, металске и машинске индустрије.

Попуњена, потписана, оверена и скенирана пријава као и скенирано Уверење Пореске управе Министарства финансија о измирењу доспелих пореза примаће се **до петка, 22. фебруара 2024**. године, а шаљу се електронском поштом на адресе : [bojana.lalovic@pks.rs](mailto:bojana.lalovic@pks.rs) и [tatjana.beuk@pks.rs](mailto:tatjana.beuk@pks.rs).

Оригинал уверење Пореске управе Министарства финансија о измирењу доспелих пореза и доприноса, заједно са попуњеном, потписаном и овереном пријавом неопходно је послати поштом, на адресу**: Привредна комора Србије, ул. Ресавска 13-15, 11000 Београд, са назнаком: Центар за организацију сајмова, манифестација и догађаја, за Јованку Ћалина** - **Пријава за сајам Мостар 2024.**

**Рок за достављање пријава је до петка, 22.2.2024. године, до 16 часова.**

У случају пријављивања већег броја учесника предност у рангирању ће зависити од:

* висине оствареног извоза у претходној години,
* успешности наступа на претходним сајмовима у организацији Агенције или Коморе,
* постојања новог дизајнерског решења, новог производа, производног процеса и сл,
* времена подношења пријаве,
* расположивих излагачких капацитета.

Испуњеност услова и избор излагача утврђују организатори у складу са Правилима о учествовању на сајму.

За све неопходне информације, можете контактирати представнике Привредне коморе Србије – Бојану Лаловић на број: 011/3300 919 и 066/ 875 1264; Татјану Беук на број: 011/3300-912 066/875-1161 или представника Развојне агенције Србије - Инес Новосел на број 011/3398-774 и 069/3397-621.